section_heading: Klupska karijera
paragraph_text: Wolski karijeru započinje 2001. godine u St. Michael Buzzersima koji se natjecao u OPJHL-u. Već sljedeće sezone prelazi u Brampton Battalion koji se natječe u OHL-u. U klubu provodi četiri sezone te na sebe privlači pozornost odličnim igrama čija kulminacija biva u njegovoj posljednjoj sezoni. Naime, samo u posljednjoj sezoni, odigravši 57 utakmica, uspio je prikupiti 128 bodova u regularnoj sezoni, postignuvši 47 pogodaka i 81 asistenciju. Za Battalionse odigrao je sveukupno 254 utakmice u regularnoj sezoni pri čemu je prikupio 328 bodova. S klubom je u tri navrata igrao u doigravanju OHL-a upisavši 23 nastupa i 20 bodova. 2006. godine osvaja nagradu MVP (za najkorisnijeg igrača) u OHL-u. Iste godine još osvaja dvije OHL-ove nagrade, a to su Red Tilson Trophy, za najistaknutijeg igrača u ligi, te William Hanley Trophy, za igrača s najboljim sportskim odlikama. Wolski je u Brampton Battalionu postavio nekoliko novih rekorda franšize kao što su rekordi za najviše golova, asistencija i bodova u karijeri, najviše asistencija i bodova u sezoni, najviše golova odluke, najviše bodova u utakmici, itd.